Document ID: 32007L0011

A BIZOTTSÁG 2007/11/EK IRÁNYELVE
(2007. február 21.)
a 86/362/EGK, a 86/363/EGK és a 90/642/EGK tanácsi irányelv egyes mellékleteinek az acetamiprid, a tiakloprid, az imazoszulfuron, a metoxi-fenozid, az S-metolaklór, a milbemektin és a tribenuron legmagasabb megengedett szermaradványszintjei tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre (1) és különösen annak 10. cikkére,
tekintettel az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelvre (2) és különösen annak 10. cikkére,
tekintettel az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (3) és különösen annak 7. cikkére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (4) és különösen annak 4. cikke (1) bekezdésének f) pontjára,
mivel:
(1)
A tribenuron létező hatóanyagot a 2005/54/EK bizottsági irányelvvel (5) felvették a 91/414/EGK irányelv I. mellékletébe.
(2)
A következő új hatóanyagokat felvették a 91/414/EGK irányelv I. mellékletébe: az acetamipridet és a tiaklopridot a 2004/99/EK bizottsági irányelv (6), az imazoszulfuront, a metoxi-fenozidot és az S-metolaklórt a 2005/3/EK bizottsági irányelv (7), a milbemektint pedig a 2005/58/EK irányelv (8) által.
(3)
A 91/414/EGK irányelv I. mellékletébe való felvétel a hatóanyagok tervezett felhasználására vonatkozó, benyújtott információk értékelésén alapult. Bizonyos tagállamok már benyújtottak erre a felhasználásra vonatkozó információkat az említett irányelv 4. cikke (1) bekezdésének f) pontjával összhangban. A rendelkezésre álló információkat felülvizsgálták, és azok elégségesnek bizonyultak bizonyos legmagasabb megengedett szermaradványszintek (MRL) megállapításához.
(4)
Amennyiben nem állapítottak meg közösségi legmagasabb megengedett szermaradványszintet, illetve ideiglenes legmagasabb megengedett szintet, a tagállamoknak a 91/414/EGK irányelv 4. cikke (1) bekezdése f) pontjának megfelelően nemzeti ideiglenes legmagasabb megengedett szermaradványszintet kell megállapítaniuk az ezeket a hatóanyagokat tartalmazó növényvédő szerek esetleges engedélyezése előtt.
(5)
A Bizottság felülvizsgálati jelentései, amelyek az érintett hatóanyagoknak a 91/414/EGK irányelv I. mellékletébe történő felvételével kapcsolatban készültek, ezen anyagokra vonatkozóan meghatározták a megengedhető napi bevitelt és szükség esetén az akut referenciadózist. A közösségi eljárásokkal összhangban kiértékelték és meghatározták, milyen mértékben vannak kitéve a fogyasztók az érintett hatóanyagokkal kezelt élelmiszereknek. Figyelembe vették az Egészségügyi Világszervezet által közzétett iránymutatásokat (9) és a Növényügyi Tudományos Bizottságnak az alkalmazott módszertanra vonatkozó véleményét (10) is. Azt a következtetést vonták le, hogy a javasolt legmagasabb megengedett szermaradványszintek nem eredményezik a megengedhető napi bevitel vagy az akut referenciadózis túllépését.
(6)
Annak érdekében, hogy a fogyasztó megfelelő védelemben részesüljön a növényvédő szerek jogosulatlan felhasználásából származó szermaradványok hatása ellen, az ideiglenes legmagasabb szermaradványszinteket a kérdéses termék/peszticid-kombinációkra az alsó kimutathatósági határon kell megállapítani.
(7)
Ezen ideiglenes legmagasabb megengedett szermaradványszintek közösségi szintű megállapítása nem akadályozza a tagállamokat abban, hogy a 91/414/EGK irányelv 4. cikke (1) bekezdésének f) pontja, valamint VI. melléklete alapján az érintett hatóanyagokra vonatkozóan ideiglenes legmagasabb megengedett szermaradványszinteket állapítsanak meg. Egy négyéves időszak elegendőnek tűnik az érintett hatóanyagok további felhasználásainak értékeléséhez. Az ideiglenes legmagasabb megengedett szermaradványszint ezt követően véglegessé válik.
(8)
A 86/362/EGK, a 86/363/EGK és a 90/642/EGK irányelv mellékleteiben rögzített legmagasabb megengedett szermaradványszinteket ezért a növényvédő szerek betiltásának megfelelő felügyelete és ellenőrzése, illetve a fogyasztók védelme érdekében módosítani kell. Amennyiben a legmagasabb megengedett szermaradványszinteket már korábban megállapították az említett irányelvek mellékletei, azokat módosítani kell. Amennyiben még nem állapítottak meg megengedett legmagasabb szermaradványszinteket, meg kell azokat állapítani.
(9)
Ezért a 86/362/EGK, a 86/363/EGK és a 90/642/EK irányelvet ennek megfelelően módosítani kell.
(10)
Az ebben az irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 86/362/EGK irányelv ezen irányelv I. mellékletének megfelelően módosul.
2. cikk
A 86/363/EGK irányelv ezen irányelv II. mellékletének megfelelően módosul.
3. cikk
A 90/642/EGK irányelv ezen irányelv III. mellékletének megfelelően módosul.
4. cikk
(1) A tagállamok legkésőbb 2007. szeptember 1-jéig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Haladéktalanul kötelesek benyújtani a Bizottságnak a rendelkezések szövegét, valamint ezen irányelv és a rendelkezések közötti megfelelési táblázatot.
Ezeket a rendelkezéseket 2007. szeptember 2-ától kell alkalmazni.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguk azon főbb rendelkezéseit, amelyeket az ezen irányelv által szabályozott területen fogadnak el.
5. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
6. cikk
Ennek az irányelvnek a tagállamok a címzettjei.
Kelt Brüsszelben, 2007. február 21-én.

Labels: 17
20
0
3
6